VENDIM
Nr. 137, datë 21.8.2020

[bookmark: _GoBack]MBI FILLIMIN E PROCEDURËS PËR LICENCIMIN E SHOQËRISË “TIRANA ENERGJI” SHPK, NË VEPRIMTARINË E PRODHIMIT TË ENERGJISË ELEKTRIKE NGA HEC “MALI” ME KAPACITET TË INSTALUAR 1490 kW

Në mbështetje të nenit 16 dhe nenit 37, pika 2, germa “a”, të ligjit nr. 43/2015, “Për sektorin e energjisë elektrike”, të ndryshuar; nenit 4, pika 1, germa “a”, nenit 5, pika 1, germa “a”, nenit 10, pika 3 dhe 11, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, të miratuar me vendimin e Bordit të ERE-s, nr. 109, datë 29.6.2016; si dhe nenit 19, pika 1, germa “a”, të “Rregullores së organizimit, funksionimit dhe procedurave të ERE-s”, miratuar me vendimin e Bordit të ERE-s nr. 96, datë 17.6.2016, Bordi i Entit Rregullator të Energjisë (ERE), në mbledhjen e tij të datës 21.8.2020, mbasi shqyrtoi aplikimin e paraqitur nga shoqëria “Tirana Energji” sh.p.k., si dhe relacionin nr. 96/1 prot., datë 21.8.2020, të Drejtorisë së Licencimit, Autorizimeve dhe Mbikëqyrjes, për shqyrtimin e aplikimit të shoqërisë “Tirana Energji” sh.p.k., për licencim në veprimtarinë e prodhimit të energjisë elektrike,
konstatoi se: 
- Shoqëria “Tirana Energji” sh.p.k., me shkresën e protokolluar në ERE me nr. 997 prot., datë 22.7.2020, ka paraqitur kërkesën për licencim në veprimtarinë e prodhimit të energjisë elektrike.
- Shoqëria “Tirana Energji” sh.p.k., (mbajtësi i miratimit), është regjistruar pranë QKB-së në datën 7.8.2017, konform ligjit nr. 9723, datë 3.5.2007, “Për qendrën kombëtare të Biznesit” me statusin e shoqërisë me përgjegjësi të kufizuar (sh.p.k.). Në objekt të veprimtarisë së saj shoqëria “Tirana Energji” sh.p.k. ka: financimin, ndërtimin e hidrocentraleve, prodhimin, furnizimin, transmetimin, shpërndarjen dhe shitjen e energjisë elektrike, shfrytëzimin dhe mirëmbajtjen e hidrocentraleve, bazuar në ligjet e Shtetit Shqiptar.
- Kontrata nr. 99 rep., nr. 75 kol., datë 16.1.2019, “Kontratë për ndërtimin, shfrytëzimin dhe administrimin e hidrocentralit ‘Mali’ me kapacitet prodhues 1.490 mW, në rrjedhën e ujit të pa trajtuar të ujësjellësit Bovillë, lumi Tërkuzë, Bashkia Tiranë, qarku Tiranë, e lidhur midis MIE-s dhe mbajtësit të miratimit shoqërisë “Tirana Energji” sh.p.k., ka një afat 49-vjeçar nga data e hyrjes në fuqi me nënshkrimin e palëve dhe me të drejtë rinovimi.
- Referuar oponencës teknike, dërguar në MIE me shkresën nr. 6815/7 prot., datë 10.10.2018, të kryer për projektin e zbatimit të HEC “Mali”, për të cilin edhe dhënë nga MIE miratimi përfundimtar nr. 192/2, datë 10.1.2019, “Për ndërtimin e burimit gjenerues të energjisë HEC ‘Mali’, në rrjedhën e ujit të patrajtuar të tubacioneve të ujësjellësit Bovillë, lumi Tërkuzë, Bashkia Tiranë, qarku Tiranë”, rezulton se vlerat e parametrave të HEC-it “Mali” që pasqyrohen në projektin e zbatimit, janë të njëjtat me ato të pasqyruara në raportin e oponencës teknike dhe rrjedhimisht edhe në kontratën e nënshkruar mes MIE-s dhe mbajtësit të miratimit “Tirana Energji” sh.p.k.,
- Shoqëria “Tirana Energji” sh.p.k., ka përcjellë në ERE marrëveshjen për lidhjen me rrjetin e shpërndarjes me nr. 17056/2 prot., datë 3.01.2019, të lidhur midis saj dhe shoqërisë OSHEE sh.a.,
- Shoqëria ka paraqitur “Leje për përdorim të burimit ujor” me nr. 2369/4, datë 24.9.2019, të miratuar nga KBU Ishëm–Erzen me vendimin nr. 13, datë 20.9.2019 (depozituar në ERE), për shoqërinë “Tirana Energji” sh.p.k., me qëllim përdorimin e ujit për prodhim energjie nga HEC “Mali”, me kapacitet 1.49 mW.
- Shoqëria ka përcjellë në ERE, VNM-n paraprake lëshuar nga Agjencia Kombëtare e Mjedisit me nr. 2626 prot., datë 12.9.2018 dhe nr. 679 identifikimi dhe nr. 42 vendimi, për personin juridik “Tirana Energji” sh.p.k., “Për të zhvilluar projektin ndërtim i HEC ‘Mali’, me kapacitet 1490 kW.
Në lidhje me mungesën e dokumentacionit që ka të bëjë me: 
- Dokumentacioni juridik, administrativ dhe pronësor
- Neni 9, pika 2, germa “c” (vërtetimi për regjistrim dhe ekstrakt historik nga Qendra Kombëtare e Biznesit, QKB). Plotësuar pjesërisht. Shoqëria duhet të depozitojë në ERE certifikatën e regjistrimit pranë QKB-së dhe ekstraktin e përditësuar.
- germa “d” (vërtetimi nga Prokuroria dhe Gjykata për përfshirje ose jo në një proces penal të drejtuesve të shoqërisë). Plotësuar pjesërisht. Shoqëria duhet të paraqesë vërtetimet e Gjykatës dhe Prokurorisë për vetë shoqërinë “Tirana Energji” sh.p.k. dhe përfaqësuesin ligjor të saj (neni 7, pika 4, germa “b”).
- germa “e” (Struktura e ndërtimit dhe funksionimit administrativ të shoqërisë, sipas pozicioneve dhe profileve përkatëse. Në rastin e aplikimeve për licencë prodhimi të energjisë elektrike kërkohet paraqitja e licencës për drejtues teknik elektrik). Plotësuar pjesërisht. Shoqëria duhet të depozitojë në ERE licencën për drejtuesit teknik elektrik.
- Dokumentacioni financiar dhe fiskal
- Neni 9, pika 3, germa “c” (dokumente që vërtetojnë aftësinë ose mbështetjen financiare të aplikuesit). Pa plotësuar. Shoqëria duhet të paraqesë në ERE dokumentacionin përkatës që konsiston në vërtetimin e aftësisë ose mbështetjes financiare të aplikuesit.
- Dokumentacioni teknik për HEC
- Neni 9, pika 4.1.2. Të dhëna teknike për bllokun e transformimit dhe lidhjen me sistemin, Plotësuar pjesërisht. Shoqëria duhet të plotësojë të dhënat mbi skemën e lidhjes së përcjellësve siç kërkuar në formatin e kësaj pike të rregullores.
do të njoftohet subjekti që në bazë të nenit 11, pika 1, të “Rregullores për procedurat dhe afatet për dhënie, modifikimin, transferimin, rinovimin ose heqjen e licencave në sektorin e energjisë elektrike”, t’i paraqesë ato brenda afateve.
- Sikurse cituar edhe më sipër ,kontrata me MIE-n nr. 99 rep., nr. 75 kol., datë 16.1.2019, “Kontratë për ndërtimin, shfrytëzimin dhe administrimin e hidrocentralit ‘Mali’ me kapacitet prodhues 1.490 mW, në rrjedhën e ujit të patrajtuar të ujësjellësit Bovillë, lumi Tërkuzë, Bashkia Tiranë, qarku Tiranë, ka një afat prej 49 vjet. ERE, në zbatim të nenit 38, të ligjit “Për sektorin e energjisë elektrike”, të ndryshuar, dhe nenit 5, të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, nuk mund të japë, për veprimtarinë e prodhimit të energjisë elektrike, një licencë me afat më të madh se 30 vjet.
Për gjithë sa më sipër cituar, Bordi i ERE-s, 

VENDOSI:

1. Të fillojë procedurën për licencimin e shoqërisë “Tirana Energji” sh.p.k., në veprimtarinë e prodhimit të energjisë elektrike nga HEC “Mali” me kapacitet të instaluar 1490 kW, për një afat 30-vjeçar.
2. Drejtoria Juridike dhe e Zgjidhjes së Mosmarrëveshjeve të njoftojë aplikuesin për vendimin e Bordit të ERE-s.
Ky vendim hyn në fuqi menjëherë.
Për këtë vendim mund të kërkohet rishikim në ERE brenda 7 ditëve kalendarike, si dhe mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

